Mizík, Stanislav, poslanec NR SR (2021-11-11):
Vážené kolegyne a kolegovia, vidíte, aj som šťastný, že pán Benčík číta naše noviny. Ďakujem ešte raz. Na stole máme návrh, ktorý iniciatívne predložil minister zdravotníctva pán Vladimír Lengvarský. Vo faktickej poznámke už som dnes pripomenul jedno staré dobré heslo z čias socializmu. A to heslo znelo: „Iniciatívny blbec je horší ako triedny nepriateľ.“ A podľa môjho názoru toto heslo ako nášivka či logo pre tento zákon a jeho navrhovateľov úplne pasuje. Tento návrh posväcuje a uzákoňuje bezprecedentnú šikanu a obťažovanie bežných ľudí, ako aj podnikateľov. Idem trošku do histórie. Všetky kroky tak Matovičovej, ako aj Hegerovej vlády a našich dvoch slávnych ministrov, pána Krajčího a tu prítomného pána Lengvarského, neriešili a neriešia gro problému. A čo je gro problému? No, to je včasná liečba. Na začiatku tejto prapodivnej pandémie, kvázi pandémie, a to som už povedal ixkrát tu v tejto sále a na tomto mieste alebo na mieste, kde zvyčajne sedím. Ľudia po zistení pozitivity dostali péenku karanténnu a odporúčanie znelo: „Pite čajík a berte paralen. Keď sa to zhorší, volajte!“ Nuž a takto sa u tisícov ľudí za pár dní vyvinul zápal pľúc a oni až potom v strednej a neskorej fáze volali sanitky. Ale ťažké zápaly pľúc sa už liečia ťažko. A vtedy pľúcna ventilácia ťažko pomôže. Práve preto tvrdím, dovoľujem si tvrdiť, že tisíce mŕtvych má na svedomí Matovič a jeho kamarila. Samozrejme, aj s jeho poslušnou ovečkou Krajčím. Nuž, je to tak, keď sa vzdelaný človek, a dokonca veriaci, nechá namotať bláznom a počúvať jeho šialené vízie a ďalej ich aj šíriť. Toto je prípad pána Krajčího. Pripomeniem históriu. Keď vybuchla Matovičova atómová bomba, to je plošné testovanie, nakazení aj zdraví cestovali spolu domov v autobusoch a autách. Áno, tie testy, ktoré chceli hodiť najprv do Dunaja, zistili pozitívnych, ale po spoločnom presune domov už ich bolo ixkrát toľko, tam vznikol ten hlavný nárast. A máte toho za ušami, vážení páni, viac. Zadlžili ste Slovensko tak, že sa z toho nevyhrabú ani vaši vnuci, ani pravnuci, ani prapravnuci. A tá šialená lotéria. Vyhodené peniaze. Medzinárodná hanba „Vantajma“. Retardovaný účes Matoviča vo Francúzsku, retardované reči, zlé, zlé, zlé, celé zlé. Ešte aj herec János Bán určite bledol závisťou nad takým výkonom, takého postihnutého by nedokázal zahrať vo filme ani on. A teraz priamo k tomuto výtvoru. Že vraj návrhu. § 29, po prvé, za a): Priestupku sa dopustí ten, kto úmyselne zmarí, sťaží alebo ohrozí poskytovanie zdravotnej starostlivosti alebo služieb súvisiacich s poskytovaním zdravotnej starostlivosti alebo sa nepodrobí povinnému vyšetreniu alebo liečeniu. K tomu toľko. Páni a dámy, tak vy zavádzate povinné vyšetrenie a povinné liečenie, hej? To je tak isto ako dobrovoľné očkovanie. A idete dávať pokuty, obrovské pokuty a dokonca zákaz činnosti. Tak vy chcete ľudí pripraviť o príjem zo svojej činnosti? Ožobráčiť ich pre svoje veľakrát šialené nápady? V odseku b) chcete trestať za tzv. hrubé znevažovanie poskytovateľa, tak slovné, aj gestom alebo iným spôsobom. Čiže keď to dobre chápem a rozmením na drobné, čiže keď niekto nazve Jarčušku, Krčméryho či vás, pán minister, že ste somár, to ja nehovorím, ale čo keď, alebo vám ukáže prostredník, zaplatí dokonca pokutu 1 500 eur? Ojojojojojojoj! Trošku veľa. Podnikateľ alebo právnická osoba môže dostať dokonca sedemtisíceurovú pokutu. No, pán Lengvarský, teraz vás o dačom poučím. Pán Lengvarský, viete, ako funguje tieňová ekonomika a čierny trh? Ja vám to poviem. V určitých komunitách či dedinách vám nik nebude kontrolovať potvrdenie o covide, prekonaní či očkovaní. Oficiálne zavrie podnik, ale prevádzka bude fungovať aj tak ďalej. Zavretá oficiálne. To len bude daňová úľava. Pán Lengvarský, však vy tu chcete urobiť niečo také ako prohibícia, keď bola v Amerike v 20. rokoch. Ale tu vzniknú noví Al Caponeovia. Viete? Celý tento návrh je postavený na hlavu. Očkovanie, očkovaní prenášajú covid, očkovanie je funkčné vtedy, keď zaberá. Funguje pri kiahňach, pri tetane, aj pri besnote zaberá. Ale tento, s prepáčením, covidový sajrajt, s prepáčením sajrajt, je na nič, na veľké-veľké nič. Aj dvakrát, trikrát očkovaní ochorejú, prenášajú covid a vaše reči, že nemajú ťažký priebeh, sú nulitné. A zavádzajúce. Títo ľudia aj zomierajú. Ale pamätajte, pán minister, iniciatívny, nik nebude žiť večne. Ani vy nebudete vládnuť večne. Ďakujem.